पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। प्रदेश में बुधवार को भी पाली, जोधपुर, जैसलमेर, हाड़ौती, बीकानेर, भीलवाड़ा, चित्तौड़, राजसमंद सहित कई जिलों में बारिश हुई। प्री मानसून की बारिश से प्रदेश के सभी स्थानों पर एक ही दिन पारा 40 डिग्री से नीचे पहुंच गया। जयपुर में बारिश नहीं हुई, लेकिन एक दिन पहले ही बारिश से कभी चिपचिप तो कभी ठंडी हवा का आलम रहा।
पाली जिले के जैतारण तहसील स्थित बलाड़ा गांव में मिट्टी खोदने से बड़ा खड्डा बन गया था। दो दिन पहले हुई तेज बारिश से भरे खड्डे में पानी भर गया था।
बुधवार को उसमें तैरने उतरे दो स्कूली बालक डूब गए। समीप के खेत में काम कर रहा बक्सा राम गुर्जर (22) दौड़ता हुआ दोनों बच्चों को बचाने के लिए पानी में उतरा, लेकिन पानी में मिट्टी व कीचड़ होने से वह भी दलदल में फंस गया और उसकी भी मौत हो गई। पाली में दोपहर से शाम तक रुक-रुक कर हुई तेज वर्षा से 51 मिलीमीटर पानी गिरा। आबूरोड में शाम को एक घंटे जमकर वर्षा हुई।
अजमेर जिले में सबसे अधिक 106 मिमी वर्षा बांदरसिंदरी में, 80 मिमी अराई, 75 श्रीनगर में तथा 67 मिमी रूपनगढ़ व किशनगढ़ में दर्ज की गई। भीलवाड़ा के रायपुर क्षेत्र में दधिमति व सरेवड़ी गांवों में बारिश के दौरान आकाशीय बिजली गिरने से एक महिला व 35 मवेशियों (बकरी) की मौत हो गई। चित्तौडग़ढ़ के बेगूं, गंगरार में तेज वर्षा हुई। फलौदी में एक इंच पानी बरसा। जोधपुर में लगातार चौथे दिन बारिश से मौसम सुहाना रहा।
जोधपुर में 1.4 मिमी, जैसलमेर में 2.7 मिमी के अलावा पोकरण, मोहनगढ़, रामगढ़ सहित कई जगहों पर बूंदाबांदी से मौसम सुहाना रहा। नागौर के मेड़ता रोड में ढाई घंटे बादल बरसे। राजसमंद जिले के नाथद्वारा, आमेट में बारिश हुई। बीकानेर में पिछले 24 घंटे में 16.4 मिमी वर्षा होने से गर्मी से राहत मिली। अलवर में 15 मिनट जमकर वर्षा होने से लोगों को राहत मिली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva zho_Hant eng_Latn